爱莲说

《古文观止精选》 · 多人

水陆草木之花，可爱者甚蕃。晋陶渊明独爱菊。自李唐来，世人甚爱牡丹。予独爱莲之出淤泥而不染，濯清涟而不妖，中通外直，不蔓不枝，香远益清，亭亭净植，可远观而不可亵玩焉。

予谓菊，花之隐逸者也；牡丹，花之富贵者也；莲，花之君子者也。噫！菊之爱，陶后鲜有闻。莲之爱，同予者何人？牡丹之爱，宜乎众矣！

赏析：以莲喻人，'出淤泥而不染，濯清涟而不妖'是千古名句。通过对莲花的赞美，表达了作者不慕名利、洁身自好的君子品格。全文仅119字，却意境高远，寓意深刻。